SINDICATUL DRUMARILOR „ELIE RADU”

Str. Gheorghe Asachi nr.19,  tel. 0232-21.20.80, fax 0232-21.44.32,
e-mail: [email-masked]

STATUTUL

SINDICATULUI  DRUMARILOR „ELIE RADU”

CAPITOL I

DISPOZIŢII
GENERALE

ART.1 SINDICATUL
DRUMARILOR „ELIE RADU” este organizaţia  membrilor de sindicat din cadrul
Companiei Naţionale de Autostrăzi şi Drumuri Naţionale din
România care reuneşte, în baza liberului
consimţământ salariaţii indiferent de naţionalitate,
sex , vârsta, convingeri politice şi religioase.

ART.2
Scopul acestui sindicat este de a realiza solidaritatea între
salariaţii unităţii, de a
apăra şi promova interesele profesionale, economice, sociale,
culturale şi sportive ale membrilor săi.

ART.3
SINDICATUL DRUMARILOR „ELIE RADU” îşi are sediul în Iaşi, str. Gh.
Asachi nr. 19.

ART.4
Sindicatul este independent faţă de organele administraţiei de
stat, organizaţiile politice, alte organizaţii sindicale, precum
şi faţă de orice organisme ce îşi
desfăşoară activitatea în ţară sau
străinătate.

În
acelaşi timp sindicatul îşi rezervă dreptul de afiliere la
orice organizaţie sindicală internă sau
internaţională, potrivit intereselor membrilor săi.

CAPITOL I

OBIECTIVELE SINDICATULUI ŞI MIJLOACELE SALE DE ACTVITATE

ART.5 Prin
activităţi sindicale specifice , va promova atitudine demnă
faţă de muncă, va organiza acţiuni pentru cunoaşterea
şi recunoaşterea locului deosebit pe care-l ocupă reţeaua
rutieră în societatea noastră. Va promova prin acţiunile
sale ridicarea prestigiului administraţiei drumurilor şi a
salariaţilor săi.

ART.6
Asigură în permanenţă o politică de armonizare a
intereselor membrilor săi cu interesele administraţiei drumurilor,
ale societăţii în general.

ART.7
Apără demnitatea, drepturile şi interesele economice, materiale,
sociale, civile şi culturale ale tuturor membrilor sindicatului şi
familiilor lor.

ART.8
Contribuie prin propuneri la perfecţionarea legislaţiei muncii
şi la adaptarea ei în raport cu prevederile  constituţionale.

ART.9
Luptă pentru asigurarea unui raport optim între nivelul salariilor
şi cel al preţurilor, impozitelor şi taxelor.

ART.10
Stimulează iniţiativa creatoare, spiritul novator şi promovarea
cadrelor pe criterii de competenţă şi integritate morală.

ART.11  Promovează spiritul de
solidaritate, colegialitate şi întrajutorare în relaţiile
dintre membrii sindicatului.

ART.12
Participă la elaborarea şi avizarea regulamentului de ordine
interioară asigurând împreună cu conducerea
unităţii stricta lui respectare.

ART.13  Colaborează cu serviciile
medico-sanitare în scopul ocrotirii membrilor sindicatului şi
familiilor lor.

ART.14
Efectuează controlul asupra condiţiilor de realizare a
protecţiei muncii, igienei la locurile de muncă, conform legii.

ART.15
Solicită Consiliului de Administraţie respectarea prevederilor legale
cu privire la acordarea gratuită a echipamentelor de protecţie,
alimentaţie de protecţie, precum şi sporuri personalului care
lucrează în condiţii deosebite de muncă.

ART.16
Stabileşte împreună cu conducerea administrativă a
unităţii locurile de muncă cu condiţii deosebite, precum
şi nominalizarea persoanelor de la aceste locuri de muncă, conform
legislaţiei în vigoare.

ART.17
Urmăreşte aplicarea corectă a legislaţiei care reglementează
participarea şi integrarea profesională a femeilor şi tinerilor
în procesul de producţie

ART.18
Desfăşoară activităţi socio – educative şi
sportive şi creează condiţii de recreere în timpul liber.

ART.19
Sindicatul combate cu fermitate : tendinţele de parazitism şi
înşelătorie, alcoolism, mită, abuz de putere şi
nepotism, birocratism.

ART.20
Colaborează cu alte sindicate din ţară sau
străinătate.

CAPITOLUL II

MIJLOACE DE ACŢIUNE

ART.21
În vederea scopului propus, SINDICATUL
DRUMARILOR „ELIE RADU” are dreptul
să folosească mijloacele specifice cum sunt : negocierile,
procedurile de soluţionare a litigiilor sau conflictelor prin mediere sau
conciliere, petiţia, protestul, mitingul, demonstraţia sau greva
în condiţiile prevăzute de lege.

ART.22
Organizarea şi conducerea grevei se va face în  conformitate cu legislaţia în
vigoare – privind soluţionarea conflictelor de muncă, în
cazul încălcării drepturilor prevăzute de lege ale
membrilor de sindicat.

ART.23 Ca
mijloc de acţiune se va folosi şi interpelarea Consiliului de
Administraţie al companiei şi purtarea de tratative, în cazul
în care dispoziţiile acestora contravin sau îngrădesc
drepturile legale ale membrilor de sindicat.

CAPITOLUL III

CALITATEA DE MEMBRU DE SINDICAT, DREPTURILE ŞI OBLIGAŢIILE
MEMBRILOR DE SINDICAT

ART.24
Orice persoană fizică care lucrează în Compania
Naţională de Autostrăzi şi Drumuri Naţionale din
România indiferent de funcţie,
naţionalitate, sex, vârstă, convingeri politice şi
religioase, angajată cu toate drepturile şi obligaţiile ce
decurg din aceasta, are dreptul de a adera în mod liber la SINDICATUL DRUMARILOR „ELIE RADU”, dacă recunoaşte, respectă statutul şi
plăteşte cu regularitate cotizaţia de membru, dacă
reglementările în vigoare nu prevăd altfel.

ART.25
Primirea se face în mod individual prin liberul
consimţământ.

ART.26
Păstrează calitatea de membru de sindicat persoanele care satisfac
serviciul militar în termen, studiază în
învăţământul superior sau întrerup activitatea
pentru creşterea şi îngrijirea copilului.

ART.27  Un salariat nu poate face parte în
acelaşi timp din două sindicate.

ART.28
Calitatea de membru este personală şi netransmisibilă.

RAPORTURILE DINTRE SINDICAT ŞI MEMBRII SĂI ŞI
DINTRE SINDICAT ŞI TERŢI

ART.29 SINDICATUL DRUMARILOR „ELIE RADU” apără drepturile membrilor săi ce decurg din
legislaţia muncii şi din Contractul Colectiv de Muncă în
faţa organelor de jurisdicţie şi a altor organe de stat sau
obşteşti, prin apărători proprii sau aleşi.

ART.30 Consiliul
de Administraţie are obligaţia de a invita preşedintele
sindicatului să participe la şedinţele la care se discută
probleme de interes profesional, economic, social sau cultural.

ART.31
În scopul apărării intereselor sociale ale membrilor săi
sindicatul are dreptul de a primi informaţiile necesare pentru negocierea
Contractului Colectiv de Muncă, precum şi cele privind constituirea
şi folosirea fondurilor destinate îmbunătăţirii
condiţiilor la locul de muncă, protecţiei muncii şi utilităţilor
sociale, asigurărilor şi protecţiei sociale.

ART.32
Membrii au dreptul de a se retrage din sindicat fără arătarea
motivelor.

ART.33
Membrul care se retrage din sindicat, fără a fi prejudiciat daune
morale sau materiale organizaţiei, poate opta pentru conservarea  drepturilor pe care le-a dobândit
prin cotizaţie, fără returnarea valorii acesteia.

ART.34
Excluderea unui membru se pronunţă motivat de către Comitetul
Sindicatului fiind ascultat şi membrul a cărei excludere se pune
în discuţie.

Membrul exclus nu mai
beneficiază de drepturile care decurg din calitatea de membru de sindicat.
De asemenea, cel exclus nu beneficiază de valoarea cotizaţiei
depusă până la data excluderii.

ART.35
Membrii de sindicat care nu plătesc cotizaţia 3 (trei) luni
consecutiv sunt excluşi.

ART.36
Îşi păstrează calitatea de membru de sindicat
salariaţii transferaţi între unităţi ale Companiei
Naţionale de Autostrăzi şi Drumuri Naţionale din
România.

CAPITOLUL IV

DREPTURILE
MEMBRILOR DE SINDICAT

ART.37
Să aleagă sau să fie aleşi în organele sindicatului.

ART.38 Să ia poziţie în
cadrul întrunirilor la adunările sau conferinţele sindicale
faţă de activitatea oricărui membru de sindicat.

ART.39 Să ceară şi să
participe personal în toate cazurile când se discută şi
urmează a se lua hotărâri privind activitatea sa.

ART.40 Să se adreseze cu cereri sau
propuneri organelor de conducere a sindicatului, la toate nivelurile.

ART.41 Să ceară organelor de
conducere să-l ajute în apărarea drepturilor sale, atunci
când au fost încălcate de către conducerea
unităţii sau de conducătorul locului de muncă.

ART.42 Să primească în
cazuri deosebite ajutoare materiale din fondul sindicatului.

ART.43 Să beneficieze de
asistenţă juridică gratuită în procesele cauzate de
conflicte de muncă, în limita sumelor prevăzute în acest
sens în bugetul de venituri şi cheltuieli.

ART.44 Să primească salariul de
bază egal pentru pregătire profesională egală şi
muncă concretă egală.

ART.45 Să folosească
împreună cu membrii de familie mijloacele de care dispune sindicatul
pentru desfăşurarea activităţilor culturale, sportive
şi turistice.

ART.46 Să primească pentru
activităţi deosebite
recompense materiale.

OBLIGAŢIILE MEMBRILOR DE
SINDICAT

ART.47 Sa participe activ la dezvoltarea economico
– socială a unităţii în care lucrează.

ART.48 Să susţină interesele
şi acţiunile sindicatului.

ART.49 Să-şi perfecţioneze
necontenit calificarea profesională.

ART.50 Să aibă o comportare
corectă, demnă şi civilizată în colectivul de
muncă, familie şi societate.

ART.51 Să respecte Statutul
sindicatului, Regulamentul de ordine interioară şi Contratul Colectiv
de Muncă.

ART.52 Să achite lunar cotizaţia
de membru în cuantumul stabilit.

CAPITOLUL
V

PRINCIPII DE ORGANIZARE

ART.53 Principiul care stă la baza structurii
organizatorice a SINDICATUL
DRUMARILOR „ELIE RADU” este larga democraţie şi care funcţionează astfel :

a-    toţi conducătorii sindicatului sunt aleşi din
rândul membrilor săi;

b-    hotărârile adoptate de organele alese sunt
obligatorii pentru toţi membrii sindicatului.

ART.54 Alegerile se stabilesc prin majoritatea
simplă voturilor participanţilor.

ART.55 Minoritatea se supune
majorităţii.

ART.56 Sindicatul se afiliază prin
liber consimţământ la o federaţie sindicală.

ART.57 Organele de conducere sunt alese
prin vot secret.

STRUCTURA ORGANIZATORICĂ

ART.58
Organele de conducere sunt :

a-    Adunarea generală a sindicatului;

b-    Comitetul sindicatului.

ART.59 Alt
organ al sindicatului este : comisia de cenzori

ART.60 Adunarea generală a sindicatului este
organul superior de conducere. Ea poate fi :

a-    ordinară, care se desfăşoară anual,
în cursul trimestrului I, de regulă;

b-    extraordinară, la cererea scrisă a cel puţin
o cincime din numărul membrilor de sindicat, la cererea a 2/3 din membrii
comitetului sindicatului sau la cererea liderului, cu aprobarea comitetului.

ART.59 Refuzul convocării adunării
extraordinare constituie abuz de funcţie şi implică destituirea
vinovaţilor.

ART.60 Destituirea celor vinovaţi se face de
Adunarea generală, prin grija unui comitet de iniţiativă,
imediat ce se constată existenţa acestui caz de abuz în
funcţie. În termen de trei zile acesta anunţă data
convocării, revocările ce se propun şi posturile pentru care se
vor efectua alegeri.

ART.61 Convocarea Adunării generale va
fi adusă la cunoştinţă membrilor săi în termen
de cel puţin 3 (trei) zile înainte de data
desfăşurării . În convocare se va trece ordinea de zi.

ART.62 Atribuţiile Adunării
generale sunt:

-
analizează
şi hotărăşte asupra problemelor principale ale
activităţii sindicatului;

-
analizează
activitatea comitetului pe perioada dintre două adunări generale,
conform programului de activităţi aprobat, precum şi activitatea
financiară:

-
aprobă
programul de activităţi pentru anul în curs;

-
aprobă
bugetul de venituri şi cheltuieli pentru anul în curs;

-
alege prin vot
secret, odată la 2 ani, preşedintele şi comitetul sindicatului;

-
aprobă sau
modifică statutul sindicatului;

-
hotărăşte
afilierea sau retragerea din federaţie;

-
aprobă
bugetul de venituri şi cheltuieli al sindicatului

-
aprobă
declanşarea grevei propriu-zise, sau grevei de solidaritate, numeşte
comitetul de grevă, stabileşte revendicările şi cuantumul
ajutorului de grevă;

-
aprobă
şi stabileşte modul de organizare şi procedura în cazul
desfiinţării sindicatului;

ART.63 Comitetul sindicatului este organul executiv
al SINDICATUL DRUMARILOR „ELIE
RADU” şi are
următoarele atribuţii :

-
îndeplineşte
rezoluţiile Adunării generale;

-
execută
bugetul sindicatului;

-
reprezintă
sindicatul în raporturile cu Consiliul de Administraţie şi alte
organe;

-
convoacă
Adunarea generală;

-
coordonează
activitatea între două adunări generale;

-
asigură
administrarea patrimoniului sindical;

-
adoptă
decizii.

ART.64 Pentru a fi ales membru în Comitetul
sindicatului nu trebuie să fi fost condamnat pentru delicte de drept comun
şi să nu fie implicat în vreo cauză penală, De asemenea,
membrul în comitetul sindicatului trebuie să aibă cel
puţin 2 (doi) ani vechime în colectivul care îl alege.

ART.65 Comitetul sindicatului este format din 7
membri, din care fac parte :

-
preşedintele
( liderul) sindicatului;

-
vicepreşedintele
sindicatului;

-
responsabil
cu activitatea economică;

-
responsabil
cu probleme sociale;

-
responsabil
cu activitatea cultural – sportivă;

-
responsabil
cu relaţiile dintre personalul Agenţiilor de Control şi
Încasare  şi Comitetul
sindicatului;

-
secretar.

ART.66 Preşedintele conduce nemijlocit
întreaga activitate a sindicatului, reprezintă sindicatul în
relaţia cu Compania şi cu alte organe şi răspunde în
faţa Adunării generale de respectarea statutului, de realizarea
Contractului Colectiv de Muncă şi înfăptuirea
hotărârilor luate de Adunarea generală.

ART.67 Vicepreşedintele reprezintă
Sindicatul în probleme generale şi înlocuieşte
preşedintele în caz de indisponibilitate.

ART.68 Alegerile în funcţia de
preşedinte se organizează din 2 în 2 ani, numai prin vot
secret, în Adunarea generală.

ART.69 Numărul delegaţilor prezenţi
în Adunarea generală se stabileşte pe baza normei de
reprezentare de cel puţin 1 la 20 membri de sindicat.

ART.70 Supravegherea votării se face de o
comisie alcătuită din 3 membri.

ART.71 Comitetul sindicatului va fi votat , prin vot
secret în Adunarea generală.

ART.72 Nu pot fi aleşi în organul de
conducere al sindicatului persoanele fizice care deţin funcţii de
conducere în administraţie ( directori sau directori
adjuncţi),  sau în
partidele politice.

ART.73 Comisia de cenzori se compune din 3 membri
aleşi odată la 2 ani şi confirmaţi anual de către
Adunarea generală;

ART.74 Atribuţiile comisiei de cenzori sunt:

- efectuează
analiza anuală a activităţii sindicatului;

- efectuează
analiza modului de realizare a bugetului de venituri şi cheltuieli;

- efectuează
anual la 31 decembrie inventarierea patrimoniului sindicatului;

- efectuează
verificări în timpul anului ca urmare a unor situaţii
deosebite, ca urmare a unor sesizări sau ca urmare a hotărârilor
Adunării generale extraordinare.

- alte atribuţii
prevăzute de lege în acest sens.

ART.75 Un organ sindical nu poate lucra decât
în prezenţa a 2/3 din numărul de membri, deoarece sub
această prezenţă nu mai este competenţă de a lua
hotărâri. Hotărârea în organismele sindicatului se
adoptă prin vot direct la cererea a cel puţin 1/3 din numărul
celor prezenţi. Votul poate fi secret.

ACCEPTUL ŞI REVOCAREA

ART.76 Pentru a fi aleşi într-un organ de
conducere trebuie să existe în prealabil acceptul celui în
cauză. Propunerile vor fi nelimitate numeric, componenţa comitetului
fiind stabilită pe baza majorităţii voturilor exprimate secret.
Liderul va fi votat pe funcţie. După alegerea în bloc a
Comitetului sindicatului, acesta se va retrage şi va stabili, prin vot
deschis, nominalizarea persoanelor pe funcţiile comitetului, după
care va face anunţul Adunării generale.

ART.77 Organele alese sunt revocate în cazul
condamnărilor de drept comun, a acţiunilor antisindicale sau
antisociale deosebite, pentru imoralitate sau în caz de
incompetenţă şi de indiferenţă în activitatea
sindicală.

ART.78 Membrii comitetului pot fi
înlocuiţi cu o majoritate de 2/3 din voturi din numărul celor
care fac parte din comitet, sau printr-o petiţie semnată de 50% din
numărul membrilor de sindicat.

ART.79 Liderul poate fi revocat prin
hotărârea comitetului luată cu o majoritate de 2/3 din
numărul membrilor din comitet, sau printr-o petiţie semnată de
50% din numărul membrilor de sindicat. Până la alegeri, în
locul lui va funcţiona vicepreşedintele.

ART.80 Liderul şi membrii Comitetului
sindicatului pot fi salarizaţi pentru activitatea
desfăşurată în interesul sindicatului. Aceştia pot fi
scoşi din producţie, urmând a primi salariul la nivelul
salariului avut în producţie. Activitatea cadrelor alese se poate
desfăşura şi în afara programului de lucru, în acest
caz ei primind o indemnizaţie.

ART.81 Conducerea administrativă are
obligaţia de a  asigura
condiţii pentru desfăşurarea în bune condiţii a
activităţii de sindicat.

CAPITOLUL VI

FONDURILE BĂNEŞTI ŞI
MIJLOACELE MATERIALE ALE SINDICATULUI

ART.82 Acestea se constituie din cotizaţia
membrilor, donaţii din partea unor persoane fizice sau juridice,  încasări aferente
manifestărilor culturale sau sportive, închirieri de bunuri proprietatea
sindicatului, editarea de publicaţii sau alte surse prevăzute de
reglementările în vigoare.

ART.83 Se stabileşte cota parte
reprezentând cotizaţia fiecărui membru de sindicat la 1% din
salariul de bază, cota stabilită în Adunarea generală .

ART.84 Mijloacele financiare se pot folosi pentru :

- finanţarea activităţilor
organizatorice;

- mijloace de informare în masă;

- procurare de inventar cultural – artistic;

- procurare de inventar gospodăresc;

- procurare de inventar sportiv;

- finanţarea unor activităţi
culturale, educative, şi artistice;

- finanţarea unor activităţi sportive;

- finanţarea unor acţiuni
gospodăreşti;

- acordarea de recompense materiale;

- acordarea de ajutoare materiale;

- amenajarea şi dotarea unor baze culturale,
educative şi de recreere ;

- efectuarea de studii şi cercetări socio
– profesionale;

- fond de grevă;

- indemnizaţiile
celor care desfăşoară activităţi sindicale în
afara programului;

- cotizaţii la
federaţiile la care este afiliat sindicatul.

CAPITOLUL VII

DISPOZIŢII FINALE

ART.85 SINDICATUL
DRUMARILOR „ELIE RADU” are sigiliu propriu.

ART.86 Patrimoniul sindicatului  este individual şi netransmisibil.

ART.87 Sindicatul se va dizolva prin
hotărârea Adunării generale a membrilor; pentru aceasta este
necesar să se obţină o majoritate de cel puţin 2/3 din
numărul membrilor cu drept de vot.

ART.88 SINDICATUL
DRUMARILOR „ELIE RADU” are personalitate juridică. Prezentul statut înlocuieşte
statutul înregistrat la judecătoria municipiului Iaşi sub nr. 43
/ p – j din data de 19 iunie 2001.

Adoptat
azi 14 aprilie 2004

în
Adunarea generală a SINDICATULULUI
DRUMARILOR „ELIE RADU”